Høringssvar vedr. budget 2025

Bekymringer vedrørende budgetmaterialet for Fagcenter Børn og Familie

Kære politikere,

Vi ønsker på vegne af vores kollegaer i Fagcenter Børn og Familie at udtrykke vores dybeste bekymringer vedrørende de mulige konsekvenser, som vi ser af det fremlagte budgetmateriale. Vi har som dedikerede medarbejdere, der hver dag arbejder for børns og familiers trivsel, en række punkter, som vi gerne vil fremhæve. Vi vil i den foranledning gerne fremhæve temabudgetteringen for Fagcenter Børn og Familie, inden vi gennemgår vores bekymringer. Vi mener at temabudgetteringen er virkeligt godt dokument at tage udgangspunkt i, når det kommer til at forstå de tendenser og kompleksiteter vi ser ind i, når det kommer til børn og unge i udsatte positioner i Kalundborg Kommune. Samtidig fremhæver dokumentet ret præcist flere af de udfordringer og konsekvenser, vi og vores kollegaer også mener det vil have for vores fagcenter og de områder vi brænder for.

Nogle af de udfordringer og tendenser vi ser ind i er, at vi fortsat ser en markant stigning i antallet af underretninger, særligt når det omhandler vold og overgreb. Vi er ligeledes bekymret for, at selvom det fortælles at den socioøkonomiske sammensætning i Kalundborg Kommune er i bedring, så gør det ikke antallet af børn og unge der har brug for hjælp, bliver mindre inden for den næste årrække. Faktisk viser tallene, at der både er en stigning i antallet af sager i Fagcenter Børn & Familie og en øget kompleksitet, hvilket kræver flere ressourcer og tæt samarbejde med vores partnere. Den her kompleksitet skyldes blandt andet, at vi kan forvente flere børn får diagnoser, og at både børnene og deres familier har brug for en mere omfattende form for støtte. Det vil lægge ekstra pres på den enkelte rådgiver og de teams, der arbejder i afdelingen.

Alt dette bringer os til vores bekymringer på medarbejdersiden i Fagcenter Børn og Familie angående de mulige konsekvenser det kan få for vores kollegaer.

# Fastholdelse og Rekruttering

Det er af yderste vigtighed, at fastholdelse og rekruttering på Fagcenter Børn og Families område ikke bliver kompromitteret. Vores kollegaer er hjertet i vores arbejde, og uden dem vil vi ikke kunne opretholde den høje standard og kvalitet, som vores borgere er vant til. Enhver reduktion i personalet vil direkte påvirke vores evne til at levere de nødvendige ydelser og støtte til børn og familier. Det er derfor essentielt at sikre, at der er tilstrækkelige ressourcer til at fastholde nuværende kollegaer og rekruttere nye, kvalificerede fagpersoner.

# Medarbejdernes Trivsel

Vi er alvorligt bekymrede for, at budgetændringerne kan gå ud over vores kollegaers trivsel. Hvis det bliver nødvendigt at løse flere opgaver med færre hænder eller at sænke serviceniveauet, frygter vi, at det vil resultere i øget stress og eventuelt udbrændthed blandt vores kollegaer. En sådan situation vil ikke blot få negative konsekvenser for dem af vores kollegaer det måtte berøre, men også for de børn og familier, som vi arbejder for. For at opretholde en sund og produktiv arbejdskultur er det afgørende, at vi har de nødvendige ressourcer og støtte.

# Tværfagligt og Tværsektorielt Samarbejde

En af Fagcenter Børn og Familie styrker er vores fantastiske samarbejde på tværs af faggrupper og sektorer. Dette samarbejde er afgørende for at kunne tilbyde helhedsorienterede løsninger, som tager højde for alle aspekter af børns og familiers liv. Enhver forringelse af budgettet, der kunne true dette samarbejde, vil få alvorlige konsekvenser for vores evne til at udføre vores opgaver effektivt. Det er derfor vigtigt at sikre, at vi fortsat kan arbejde sammen på tværs af professioner og sektorer for at opnå de bedste resultater for dem, vi servicerer.

I denne sammenhæng vil vi også gerne gør opmærksom på, at eventuelle ændringer i budgettet, der kan forringe kommunens daginstitutioner og skolers mulighed for at samarbejde med os i Fagcenter Børn og Familie, vil få negative konsekvenser for udførelsen af det tidligt forebyggende arbejde vi sammen yder til fordel for Kalundborg Kommunes børn og unge.

Kompetenceudvikling
Derudover er vores kollegaer i Fagcenter Børn og Familie også nervøse for, hvad eventuelle økonomiske forringelser kan betyde for deres mulighed for at modtage kompetenceudvikle fremadrettet. Ikke nok med at der måske bliver færre muligheder for at udvikle vores kompetencer, men det vil også blive sværere at føre viden tilbage i fagcentret, da der ikke vil være tilstrækkelig tid eller ressourcer til at implementere og drifte de nye kompetencer. Dette vil i sidste ende kunne påvirke kvaliteten af vores arbejde og dermed den service, vi tilbyder børn og familier i kommunen. Vi ser ind i en øget kompleksitet hos de børn og unge vi hjælper, og det er derfor rigtig vigtigt at vi fortsat kan holde vores faglighed ved lige og fortsat løbende have fokus på kompetenceudviklingen.

Afslutningsvis vil vi gerne understrege, at vores og vores kollegaers bekymringer er dybt forankrede i en passion for at levere den bedst mulige service til børn og familier. Vi håber derfor, at I vil tage vores høringssvar til efterretning og arbejde sammen med os for at sikre, at Fagcenter Børn og Familie fortsat kan udføre sit vigtige arbejde under optimale forhold.

Med venlig hilsen,

Medarbejdersiden i Fagcenter Børn og Familie